Izindaba ezimbi—inhlebo ngeke ukwazi ukuyivimbela ngaso sonke isikhathi
Uthola ukuthi umngane wakho uye wasakaza inhlebo ngawe. Kulula kangakanani kuwe ukuvele ungakunaki okwenzekile?
Uthola ukuthi umngane wakho uye wasakaza inhlebo ngawe. Kulula kangakanani kuwe ukuya kuye (ngomoya ozolile) nixoxe ngokwenzekile?
Uthola ukuthi umngane wakho uye wasakaza inhlebo ngawe—kodwa kunezindaba ezithakazelisayo kodwa ezingezinhle nawe ozaziyo ngaye. Kulula kangakanani ngawe ukuba ukungaziphindiseleli ngokukhuluma ngazo?
“Ukukhuluma ngabantu kuhlala kuyinto ejabulisayo!”—UBianca.
“Kumelwe ngivume ukuthi ngiyathanda ukwazi ukuthi kwenzekani kwabanye abantu nokukhuluma ngakho nabanye. Angazi ukuthi kubangelwa yini—kumane nje kumnandi.”—UKatie.
Ukuzenyeza. Ngesizathu esihle, iBhayibheli lixwayisa ngokuthambekela kokuziqhathanisa nabanye. (Galathiya 6:4) Ngeshwa, abanye abantu bazama ukunqoba ukuzenyeza ngokusakaza inhlebo elimazayo ngabanye.
“Ukukhuluma kabi ngabanye ngokuvamile kusho okuthile ngalezo zinhlebi. Ngokuvamile kusho ukuthi ekujuleni kwezinhliziyo zazo zinomona ngomuntu ezimhlebayo. Zisakaza amahemuhemu ukuze zizizwe zingcono, ziziduduze ngokuthi zingcono kunalowo muntu.”—UPhil.
Iqiniso: Sithanda singathandi, abantu bazoqhubeka bekhuluma ngabanye abantu—kuhlanganise nawe.
Cishe ngeke ukwazi ukugwema zonke izinto ezikhulunywa ngawe, kodwa ungakwazi ukunquma ukuthi uzozisingatha kanjani. Uma uthola ukuthi kukhona abahleba ngawe, kunezinto okungenani ezimbili ongazenza.
EYOKUQALA: Ukuvele ungazihluphi. Ngokuvamile, ikhambi elingcono liwukuvele ungazihluphi—ikakhulukazi uma lawo mahemuhemu engenangqondo. Sebenzisa iseluleko seBhayibheli esithi: “Ungasheshi ukucasuka emoyeni wakho.”—UmShumayeli 7:9.
Icebiso: (1) Kubhale phansi lokho okwakhulunywa ngawe nokuthi (2) kwakwenza wazizwa kanjani. Lapho ‘usukhulumile ngenhliziyo,’ ungase ukuthole kulula ukukudlulisa.—IHubo 4:4.
EYESIBILI: Khuluma nomuntu oqale le nhlebo. Kwezinye izimo, ungase ube nomuzwa wokuthi la mahemuhemu mabi kangangokuba nakanjani kufanele ukhulume nomuntu owaqalile.
“Uma uthatha isinyathelo sokhuluma nabantu abakuhlebayo, bangase bafunde ukuthi izinto abazishoyo ngabanye zigcina zifikile ezindlebeni zabo. Ungakwazi nokugeza igama lakho futhi mhlawumbe nenkinga ixazululeke.”—U-Elise.
Ngaphambi kokuba uye kumuntu okuhlebile, cabangela lezi zimiso zeBhayibheli ezilandelayo, bese uzibuza le mibuzo ehambisana nazo.
“Phatha abanye ngendlela obungathanda bakuphathe ngayo nawe.” (Mathewu 7:12, NET Bible) ‘Ukube bekuyimi osephutheni, bengingathanda kukhulunywe kanjani nami? Bengingakhetha ukuba le nkinga ixazululwe kanjani? Imaphi amagama nesimo sobuso esingaba nomphumela omuhle?’
Iqiniso: Njengoba nje kunjalo nangezinye izinto ekuphileni, inhlebo yinto ongeke ukwazi ukuyilawula ngaso sonke isikhathi. Kodwa lokho akusho ukuthi kufanele yona ilawule wena!
“Enye inhlebo imane nje iwubuwula, kuyilapho enye iyimbi ngempela. Uma kumane kuwubuwula nje, vele uyidlulise. Kodwa uma kungamahemuhemu amabi ngempela—angonakalisa idumela lakho—kungase kudingeke ukhulume nomuntu owaqalile.”—UBrianna.
Yini Okufanele Ngiyazi Ngokuhlukunyezwa Ngokobulili?—Ingxenye 2: Ukululama
Ungabhekana Kanjani Nemithetho Yabazali Bakho?
Yini Okufanele Uyenze Uma Wephule Umthetho Wasekhaya?
Ingabe Ngikulungele Ukuhamba Ekhaya?
Ingabe Imithetho Yasekhaya Inesidingo Ngempela?
Yini Engingayenza Ukuze Abanye Bahloniphe Izindaba Zami Nezinto Zami?
Ngingawenza Kanjani Wonke Lo Msebenzi Wesikole?
Ngingayilawula Kanjani Indlela Engizizwa Ngayo?
Ingabe Ukhathazeke Ngokweqile Ngendlela Obukeka Ngayo?
Ingabe Kubaluleke Ngempela Ukuba Nenhlonipho?
Ingabe Ulindele Ukuba Yonke Into Ingabi Naphutha?
Ngingayilawula Kanjani Indlela Engisebenzisa Ngayo Imali?
Nikelela Umsebenzi Wethu Womhlaba Wonke